作者:劉浚
標題:期夜月
內容:金鉤花綬系雙月。腰肢軟低折。揎皓腕，縈繡結。輕盈宛轉，妙若鳳鸞飛越。無別。香檀急扣轉清切。翻纖手飄瞥。催畫鼓，追脃管，鏘洋雅奏，尚與眾音為節。當時妙選舞袖，慧性雅資，名為殊絕。滿座傾心注目，不甚窺迴雪。纖怯。逡巡一曲霓裳徹。汗透鮫綃肌潤，教人傳香粉，媚容秀髮。宛降蕊珠宮闕。